Moje Erasmus iskustvo - Njemačka

Na Erasmus sam se prijavila kako bi stekla nova znanja i vještine, kako bi upoznala kolege u Njemačkoj i njihov način rada u fizioterapiji, te samim time da bolje naučim njemački jezik.

Moje job shadowing iskustvo odvijalo se u gradu Mainzu, točnije u Bodenhaimu u Poliklinici ProPhysio koja se nalazi u sklopu Doma zdravlja Vitanum. Poliklinika predstavlja modernu fizioterapiju prikladnu potrebama današnjeg čovjeka. Osim što nudi elektroterapijske i termoterapijske procedure velik je naglasak na manualnom tretmanu fizioterapeuta za što su i dodatno obrazovani. Praksa je opremljena najnovijim aparatima koji služe za što bržu i bolju rehabilitaciju pacijenata. Osim što se nudi rehabilitacijski tretman, veliku važnost stavljaju na preventivnu fizioterapiju za sve dobne skupina pa se tako u sklopu prakse nalazi velika i dobro opremljena fitness dvorana čiji su voditelji kineziolozi koji pak usko surađuju s fizioterapeutima. Kineziterapijske dvorane za provođenje terapijskih vježbi opremljene su svim potrebnim pomagalima kako bi terapijski učinak bio što bolji ( razboj, sprave za vježbanje, balansne podloge, roller, pilates lopte, utezi, girje, trampolin itd.). Za kronične i teže pokretne pacijente moguće je provođenje terapije u kući bolesnika.

Ova Erasmus mobilnost omogućila mi je uvid u sustav i načine rade fizioterapeuta u Njemačkoj. Kao najveću razliku istaknula bih isključivo manualni tretman fizioterapeuta. Sve ostale fizioterapeutske postupke kao što su primjena elektroterapijskih procedura, magnetoterapija, laser, ultrazvuk se manje koriste nego u Hrvatskoj. Veliku važnost u rehabilitaciji ima i manualno izvedena limfna drenaža.

Dojmila me se ljubaznost i prihvaćanje kolega domaćina, vještine kojima raspolažu i profesionalan pristup.

Ova mobilnost omogućila mi je nove fizioterapijske i komunikacijske vještine koje će mi uvelike biti od koristi u svakodnevnom radu s učenicima i svakako će doprinijeti boljoj kvaliteti rada. Preporučam Erasmus mobilnost zbog neprocjenjivih iskustava, novih znanja i vještina, novih kontakata i suradnji.

Ivana Preložnjak